Diari Oficial de la Generalitat Valenciana


Sumari del DOGV 9270, del 03-02-2022 (2022/484)

ACORD 91/2020, de 23 de juny, del Consell de Govern de la Universitat de València, pel qual s'aprova el Reglament d'administració electrònica de la Universitat de València.
----------------------------------------------------------------------------------------------------------------------------------------------------------------------------

### Dades del document

Número de DOGV
:   9270

Data del DOGV
:   03-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/484


Data del document
:   23-06-2020

Organisme emissor
:   Universitat de València

Tipus de document
:   Acord

Anàlisi jurídica

ACORD 91/2020, de 23 de juny, del Consell de Govern de la Universitat de València, pel qual s'aprova el Reglament d'administració electrònica de la Universitat de València. [2022/484]  
Exposició de motius  
La Llei 39/2015, del procediment administratiu comú de les administracions públiques i 40/2015, de règim jurídic del sector públic, configuren un nou escenari en què la tramitació electrònica constituirà l'actuació normal de les administracions i organismes del sector públic en els seus múltiples vessants de gestió interna, de relació amb els ciutadans i de relació d'aquelles entre si.  
Amb l'entrada en vigor d'aquestes lleis, resulta necessària la implantació definitiva de l'administració electrònica en la Universitat de València, per a possibilitar la tramitació electrònica dels seus procediments administratius, adaptats a les previsions contingudes en aquestes lleis.  
S'ha establert per a tota la comunitat universitària ?estudiantat, personal d'administració i serveis i personal docent i investigador- l'obligació de relacionar-se amb la Universitat de València per mitjans electrònics, ja que es considera que aquests col·lectius compleixen les condicions de l'article 14.3 de la Llei 39/2015.  
La Llei 40/2015 defineix la seu electrònica com aquella adreça electrònica disponible per als ciutadans a través de xarxes de telecomunicacions, la titularitat de les quals correspon a una Administració Pública, o bé a un o diversos organismes públics o entitats de Dret Públic en l'exercici de les seues competències. L'establiment d'una seu electrònica comporta la responsabilitat del titular respecte de la integritat, veracitat i actualització de la informació i els serveis als quals puga accedir-se través d'aquesta.  
La creació de seus electròniques ha d'estar subjecta als principis de transparència, publicitat, responsabilitat, qualitat, seguretat, disponibilitat, accessibilitat, neutralitat i interoperabilitat. En tot cas, s'ha de garantir la identificació de l'òrgan titular de la seu, així com els mitjans disponibles per a la formulació de suggeriments i queixes.  
  
El present reglament té per objecte constituir-se en el marc necessari que permeta continuar avançant en la implantació i desenvolupament ple de l'administració electrònica en l'àmbit de la Universitat de València, així com regular i posar a la disposició dels ciutadans la seua seu electrònica i altres previsions relatives a la tramitació electrònica dels procediments, amb la finalitat de complir els principis i objectius establerts en les lleis 39/2015 i 40/2015, amb respecte ple a la resta de legislació aplicable i especialment, a la normativa sobre protecció de dades de caràcter personal.  
  
Capítol I  
Disposicions Generals  
  
Article 1. Objecte i àmbit d'aplicació  
1. Aquest reglament té per objecte regular la utilització dels mitjans electrònics en l'activitat administrativa de la Universitat de València, a fi de fer efectiva la relació de qualsevol interessat amb aquesta, en el marc de la legislació vigent.  
2. Aquest reglament serà aplicable a tota la comunitat universitària i als usuaris que es relacionen amb aquesta per mitjans electrònics.  
  
Article 2. Subjectes obligats a relacionar-se amb la Universitat de València per mitjans electrònics  
1. Estaran obligats a relacionar-se a través de mitjans electrònics amb la Universitat de València per a la realització de qualsevol tràmit d'un procediment administratiu els subjectes següents:  
a) Les persones jurídiques.  
b) Les entitats sense personalitat jurídica.  
c) Els qui exercisquen una activitat professional per a la qual es requerisca col·legiació obligatòria, per als tràmits i actuacions que realitzen amb la Universitat en exercici d'aquesta activitat professional. En tot cas, dins d'aquest col·lectiu s'entenen inclosos els notaris i registradors de la propietat i mercantils.  
d) Els qui representen un interessat que estiga obligat a relacionar-se electrònicament amb l'administració.  
e) Els membres de la comunitat universitària.  
f) Les persones que reunisquen la condició d'interessats en procediments que puguen donar lloc a la seua incorporació com a membres de la comunitat universitària o que siguen causa de la seua anterior condició de membres de la comunitat universitària.  
g) Qualssevol altres persones físiques o jurídiques que la Universitat puga establir, si escau, per a determinats procediments.  
2. Les persones físiques que no estiguen obligades a relacionar-se electrònicament amb la Universitat podran triar si es comuniquen amb aquesta a través de mitjans electrònics o no. El mitjà triat per la persona per a comunicar-se podrà ser modificat per aquella en qualsevol moment. La modificació començarà a produir efectes a partir de l'endemà a la recepció en el Registre Electrònic General de la sol·licitud de modificació del mitjà de comunicació.  
  
Capítol II  
De la seu electrònica  
  
Article 3. La seu electrònica  
1. La seu electrònica de la Universitat de València és l'adreça electrònica disponible per als membres de la comunitat universitària i per a qualsevol altre ciutadà, per la qual s'accedeix a la informació, procediments i serveis de la Universitat de València.  
La seu electrònica de la Universitat de València és accessible mitjançant l'adreça electrònica entreu.uv.es o la que, si escau, es determine.  
  
Addicionalment, es podrà accedir a través dels enllaços disponibles en les pàgines del portal web de la Universitat de València en qualsevol dels seus dominis.  
2. La titularitat de la seu electrònica de la Universitat de València correspon a aquesta, que vetlarà perquè tota la informació i serveis a què es puga accedir a través de la seu electrònica complisca els principis d'integritat, veracitat i actualització.  
L'òrgan responsable de la gestió de la seu electrònica és la Secretaria General. A aquesta correspon la implantació de les mesures jurídiques i administratives que assenyala el present reglament i les resolucions que es dicten en aplicació d'aquest. La Secretaria General exercirà les seues funcions en aquesta matèria en coordinació amb el Vicerectorat competent en matèria d'administració electrònica. Correspon a aquest Vicerectorat la gestió tecnològica de la seu, especialment, la implementació de les mesures de seguretat que garantisquen l'accessibilitat i integritat de la informació i els serveis que s'ofereixen en la seu.  
  
La gestió de cadascun dels procediments i serveis accessibles des de la seu electrònica correspon als òrgans, serveis i unitats administratives de la Universitat encarregats de la seua tramitació, que han de garantir la veracitat i actualització de la informació que sobre aquests s'ofereix en la seu.  
  
Article 4. Principis d'actuació i funcionament  
1. La seu electrònica de la Universitat de València s'ajustarà als principis de transparència, publicitat, responsabilitat, qualitat, seguretat, disponibilitat, accessibilitat, neutralitat i interoperabilitat i funcionarà de conformitat amb el que estableix la Llei 40/2015.  
  
2. En tot moment el funcionament de la seu electrònica complirà amb les garanties i mesures de seguretat previstes en la legislació en matèria de protecció de dades de caràcter personal.  
  
Article 5. Disponibilitat de la seu  
La seu electrònica estarà disponible de manera permanent cada dia de l'any, durant les vint-i-quatre hores del dia, sense perjudici de les interrupcions tècniques que siguen imprescindibles, les quals han de ser advertides als usuaris en la pàgina web de la Universitat de València i en la mateixa seu electrònica amb l'antelació que resulte possible, indicant-se, en tot cas, els mitjans alternatius de consulta i accés disponibles en la Universitat. La seua utilització pels ciutadans és gratuïta.  
Article 6. Contingut de la seu electrònica  
1. La seu electrònica de la Universitat de València contindrà:  
a) La normativa reguladora de la seu electrònica, així com la informació necessària per a la seua correcta utilització, entre la qual s'inclourà el mapa de la seu electrònica, amb especificació de l'estructura de navegació i les diferents seccions disponibles, així com la relacionada amb la propietat intel·lectual.  
b) La Identificació de l'òrgan titular de la seu electrònica i dels òrgans responsables de la seua gestió i administració.  
c) El Registre Electrònic General i la seua normativa reguladora.  
d) El tauler oficial de la Universitat de València.  
e) La Bústia de Suggeriments, Queixes i Felicitacions (SQF).  
f) Els procediments, serveis i altres tràmits administratius d'aquesta universitat, així com els models normalitzats que s'establisquen.  
  
g) El perfil del contractant, d'acord amb el que estableix la normativa de contractes del sector públic.  
h) La relació de sistemes d'identificació i signatura electrònica admesos o utilitzats en la seu, que s'han d'adequar en tot moment a les exigències que en matèria de seguretat establisca l'Esquema Nacional de Seguretat.  
i) La relació de segells electrònics utilitzats a la Universitat de València.  
j) Els sistemes de verificació dels certificats de la seu electrònica.  
  
k) L'accés a l'expedient electrònic i notificacions electròniques.  
l) Els sistemes de comprovació de l'autenticitat i integritat dels documents emesos en la seu que han estat autenticats mitjançant codi segur de verificació.  
m) La data i hora oficials per les quals es regeix la seu electrònica de la Universitat de València, així com el calendari de dies inhàbils.  
n) El directori geogràfic que permeta a l'interessat identificar l'oficina d'assistència en matèria de registres més pròxima al seu domicili.  
o) Els serveis d'assessorament electrònic a l'usuari per a la correcta utilització de la seu, incloent-hi la relació de preguntes freqüents.  
  
p) La política de protecció de dades i privacitat de la Universitat de València, incloent-hi, si escau, un enllaç amb la seu electrònica de l'Agència Espanyola de Protecció de Dades.  
q) La informació sobre el compliment dels principis d'ús i accessibilitat, així com la Certificació de Conformitat amb l'Esquema Nacional de Seguretat i distintius de seguretat obtinguts en compliment d'aquest. Igualment, es donarà publicitat a les declaracions de conformitat i uns altres possibles distintius d'interoperabilitat, obtinguts respecte al compliment de l'Esquema Nacional d'Interoperabilitat.  
  
r) La informació sobre qualsevol incidència tècnica que tinga lloc i impossibilite el funcionament ordinari de la seu, així com l'ampliació concreta del termini no vençut que puga donar-se.  
s) Qualssevol informacions o serveis que es determinen pels òrgans competents en aquesta matèria.  
2. En cap cas formaran part de la seu electrònica pàgines web personals allotjades o vinculades al domini de la Universitat de València http://www.uv.es, llevat que expressament ho autoritze el rector o la rectora de la Universitat de València o persona en qui delegue.  
  
Capítol III  
De la identificació i autenticació  
  
Article 7. Identificació de la seu electrònica de la Universitat de València  
La seu electrònica de la Universitat de València utilitzarà, per a identificar-se i garantir una comunicació segura amb aquesta, un certificat electrònic reconegut o qualificat d'autenticació de lloc web o mitjà equivalent.  
  
Article 8. Sistemes de signatura per a l'actuació administrativa automatitzada  
1. En tots els supòsits en què l'actuació administrativa es realitze de manera automatitzada, s'ha d'utilitzar el segell electrònic de la Universitat de València o de l'òrgan competent per a dur-la a terme i el codi segur de verificació vinculat a la Universitat de València o a l'òrgan competent, que permetrà la comprovació de la integritat del document mitjançant l'accés a la seu electrònica de la Universitat.  
  
2. La creació de segells electrònics vinculats a la Universitat de València i a òrgans administratius d'aquesta s'ha de dur a terme mitjançant resolució del rector o la rectora o persona en qui delegue. Aquesta resolució haurà d'assenyalar l'òrgan titular que serà responsable de la seua utilització, les característiques tècniques generals del sistema de signatura i certificat, així com el servei de validació per a la verificació del certificat, i les actuacions i procediments en els quals podrà ser utilitzat.  
3. Així mateix, l'òrgan responsable designat haurà d'especificar l'òrgan o òrgans competents, segons els casos, per a la definició de les especificacions, programació, manteniment, supervisió i control de qualitat que permeten l'actuació administrativa automatitzada i, si escau, per a l'auditoria del sistema d'informació i del seu codi font. Igualment, s'indicarà l'òrgan que ha de ser considerat responsable a l'efecte d'impugnació.  
  
Article 9. Signatura electrònica dels òrgans i del personal al servei de la Universitat de València  
L'actuació de la Universitat de València o d'algun dels seus òrgans, quan utilitze mitjans electrònics, s'ha de dur a terme mitjançant un sistema de signatura electrònica del titular de l'òrgan o d'empleat públic, en l'acompliment de les funcions pròpies del lloc que ocupa, que pot identificar de manera conjunta la Universitat de València, com a administració en què presta els seus serveis, i el titular del lloc de treball o càrrec.  
  
  
Article 10. Identificació i signatura electrònica dels ciutadans  
1. La Universitat de València permetrà qualsevol dels sistemes d'identificació i signatura electrònica establerts en els articles 9 i 10, respectivament, de la Llei 39/2015, la relació dels quals estarà disponible en la seu electrònica.  
  
2. La Universitat de València, en el marc de la legislació vigent, admetrà altres sistemes de clau concertada mitjançant un registre previ com a usuari, publicats en la seu electrònica, en què el ciutadà haurà d'identificar-se fefaentment i la utilització del qual implica el consentiment per al seu ús com a sistema d'identificació i de signatura, en aquest últim cas quan permeta acreditar l'autenticitat de l'expressió de la voluntat i consentiment dels interessats.  
Als efectes previstos per l'article 10.4 de la Llei 39/2015, la confirmació de la identitat i l'expressió de la voluntat i consentiment del ciutadà, tant respecte a l'acte realitzat com als documents annexats, es materialitzarà en el moment en què aquest declare i confirme que el contingut s'ajusta a la sol·licitud, escrit o comunicació presentada.  
  
En aquest sentit, per a acreditar el consentiment i voluntat de signatura, els procediments electrònics en què siga exigible hauran de disposar d'un botó «Firmar» o «Acceptar», identificat amb claredat, que la persona interessada haurà d'utilitzar a aquest efecte.  
3. Els ciutadans podran actuar a través d'un representant, que haurà d'utilitzar en tot cas la seua pròpia signatura electrònica. En cas de representació, es procedirà segons la regulació prevista en l'article 5 de la Llei 39/2015.  
  
4. La Universitat de València assistirà en l'ús de mitjans electrònics els interessats no obligats a relacionar-se electrònicament que així ho sol·liciten, especialment en allò que es refereix a la identificació i signatura electrònica, presentació de sol·licituds a través del Registre Electrònic General i obtenció de còpies autèntiques. També es pot assistir els interessats obligats que així ho sol·liciten en funció de les disponibilitats del servei.  
Així mateix, si algun d'aquests interessats no disposa dels mitjans electrònics necessaris, la seua identificació o signatura electrònica en el procediment administratiu pot ser vàlidament realitzada per un funcionari públic mitjançant l'ús del sistema de signatura electrònica del qual estiga dotat per a això. En aquest cas, la persona interessada ha d'identificar-se i donar el seu consentiment exprés; de tot això quedarà constància.  
5. D'acord amb el que preveu el paràgraf anterior, la Universitat de València ha de mantenir actualitzat un registre dels funcionaris públics habilitats per a la identificació i autenticació dels ciutadans, així com per a la realització de còpies autèntiques, que ha d'estar disponible en la seu electrònica de la Universitat de València.  
6. La Universitat de València no respon de l'ús fraudulent que els usuaris del sistema puguen dur a terme dels serveis prestats en la seua seu electrònica. A aquest efecte, aquests usuaris assumeixen, amb caràcter exclusiu, la responsabilitat de la custòdia dels elements necessaris per a la seua autenticació en l'accés als serveis d'administració electrònica, l'establiment de connexió necessari i la utilització del sistema de signatura electrònica compatible amb els mitjans tècnics de què dispose la Universitat, així com les conseqüències que puguen derivar-se de l'ús indegut, incorrecte o negligent d'aquests.  
  
  
Capítol IV  
Documents administratius i arxiu electrònic  
  
Article 11. Documents administratius electrònics  
1. Tots els documents administratius han de ser emesos i signats electrònicament mitjançant els sistemes de signatura previstos en el present reglament. Així mateix, han de disposar de les dades d'identificació que permeten la seua individualització, sense perjudici de la seua possible incorporació a un expedient electrònic.  
2. Els documents administratius electrònics que s'incorporen a un expedient electrònic han de tenir associades les metadades necessàries per a la seua correcta tramitació i posterior conservació. Les metadades mínimes obligatòries associades als documents electrònics, així com les dades de signatura o de referència temporal d'aquests i el procediment administratiu al qual corresponen seran els especificats en l'Esquema Nacional d'Interoperabilitat i en les normes tècniques d'interoperabilitat que es dicten en desenvolupament d'aquest.  
  
Article 12. Documents aportats per les persones interessades en el procediment administratiu  
1. La Universitat de València podrà exigir a les persones interessades l'aportació al procediment administratiu de què es tracte, de les dades i documents requerits d'acord amb el que disposa la normativa aplicable. Així mateix, els interessats poden aportar qualsevol altre document que estimen convenient.  
2. Els interessats tenen dret a no aportar documents que ja es troben en poder de la Universitat. En aquest cas, els interessats han d'indicar aquesta circumstància en la sol·licitud i identificar la unitat o servei que els custodia o que els va emetre i en quin moment.  
Tampoc estaran obligats a aportar documents que hagen estat aportats anteriorment davant qualsevol altra Administració. La Universitat consultarà aquesta informació en les plataformes d'intermediació de dades o serveis electrònics habilitats a aquest efecte, llevat que conste l'oposició expressa de l'interessat o la llei especial aplicable requerisca el seu consentiment exprés.  
Excepcionalment, si no es pot recaptar alguns dels citats documents, es podrà sol·licitar novament la seua aportació a l'interessat.  
3. La Universitat de València no exigirà als interessats la presentació de documents originals llevat que, amb caràcter excepcional, la normativa reguladora aplicable establisca el contrari.  
No obstant això, quan la rellevància del document en el procediment ho exigisca o hi haja dubtes derivats de la qualitat de la còpia, la Universitat podrà sol·licitar de manera motivada l'acarament de les còpies aportades per l'interessat, i per això podrà requerir l'exhibició del document o de la informació original.  
4. Les persones interessades que presenten documentació a la Universitat de València es responsabilitzaran de la seua veracitat.  
5. La Universitat de València podrà establir en qualsevol procediment la substitució de la presentació obligatòria de documents per una Declaració Responsable (o Comunicació Prèvia, quan siga procedent), que efectue formalment el ciutadà juntament amb l'assumpció de responsabilitat sobre la veracitat del que s'exposa o adjunta, sense perjudici que la Universitat puga acordar la seua verificació en un moment posterior.  
  
Article 13. Validesa i eficàcia de les còpies  
1. Les còpies autèntiques realitzades per la Universitat en els termes previstos en el present reglament tenen la mateixa validesa i eficàcia que els documents originals.  
2. Per garantir la identitat i contingut de les còpies electròniques o en paper, i per tant el seu caràcter de còpies autèntiques, la Universitat durà a terme el procés de digitalització ajustant-se al que es preveu en l'Esquema Nacional d'Interoperabilitat i les seues normes tècniques de desenvolupament.  
3. La Secretaria General, com a titular de segell d'òrgan, és l'òrgan habilitat per la Universitat per a l'emissió de còpies autèntiques quan es realitzen mitjançant actuació administrativa automatitzada.  
4. La Secretaria General designarà els funcionaris habilitats per a l'emissió de còpies autèntiques, entre els quals haurà d'incloure's els funcionaris de les oficines d'assistència en matèria de registre.  
  
Article 14. Còpies de documents electrònics. Digitalització  
1. Còpies en suport paper de documents electrònics  
Les còpies en suport paper dels documents administratius de la Universitat emesos per mitjans electrònics tindran la consideració de còpies autèntiques, sempre que incloga la impressió d'un codi generat electrònicament o altres sistemes de verificació que permeten contrastar la seua autenticitat mitjançant l'accés als arxius electrònics de la Universitat a través de la seu.  
2. Còpies electròniques de documents electrònics  
a) La còpia autèntica electrònica és una reproducció exacta, en format electrònic, d'un document que acredita la seua autenticitat no sols des de la perspectiva de la identitat de la còpia amb l'original, sinó que, a més, té efecte de certificat en la mesura que garanteix l'autenticitat de les dades i, per tant, tenen la mateixa validesa i eficàcia que el document original.  
b) La Universitat podrà emetre còpies autèntiques electròniques d'un document electrònic original o d'una còpia autèntica electrònica, amb o sense canvi de format, sempre que s'incloguen les metadades que acrediten la seua condició de còpia i que es visualitzen en consultar el document.  
c) L'emissió de còpies autèntiques electròniques, a petició de l'interessat, està regulada per l'article 27.4 de la Llei 39/2015. Correspon la seua expedició a l'òrgan o unitat administrativa que va emetre el document original.  
3. Còpies electròniques de documents en suport no electrònic  
Les còpies autèntiques electròniques de documents originals en suport paper o en un altre suport no electrònic susceptible de digitalització requereixen que el document haja estat digitalitzat i hauran d'incloure les metadades que acrediten la seua condició de còpia i que es visualitzen en consultar el document.  
4. Digitalització  
a) S'entén per digitalització el procés tecnològic que permet convertir un document en suport paper o en un altre suport no electrònic, en un fitxer electrònic que conté la imatge codificada, fidel i íntegra del document.  
b) La digitalització de documents originals o de còpies autèntiques electròniques en suport paper no emesos per la Universitat que s'aporten pels interessats per a incorporar a un expedient administratiu donarà com a resultat l'obtenció d'una còpia autèntica electrònica, sense efectes certificants. En tot cas, els interessats poden sol·licitar, en qualsevol moment, l'expedició de còpies autèntiques dels documents públics administratius que hagen estat vàlidament emesos per les Administracions Públiques, dirigint-se a l'òrgan que va emetre el document original.  
  
c) La digitalització de documents en suport paper que siguen simples còpies donarà com a resultat una còpia electrònica simple, no autèntica.  
  
Article 15. Contingut de l'expedient administratiu  
L'expedient administratiu estarà format pel conjunt de documents administratius corresponents a un procediment administratiu, i s'ajustarà a les regles següents:  
a) Els expedients han de tenir format electrònic i s'han de formar mitjançant l'agregació ordenada de tots els documents, proves, dictàmens, informes, acords, notificacions i altres diligències que hagen d'integrar-los, així com un índex numerat de tots els documents que continga quan es remeta. Així mateix, ha de constar en l'expedient còpia electrònica certificada de la resolució adoptada.  
b) La informació que tinga caràcter auxiliar o de suport, en els termes previstos en la legislació bàsica, no forma part de l'expedient administratiu, llevat que es tracte d'informes preceptius i facultatius sol·licitats abans de la resolució administrativa que pose fi al procediment. Si escau, es considera informació auxiliar o de suport la continguda en aplicacions, fitxers i bases de dades informàtiques, notes, esborranys, opinions, resums, comunicacions i informes interns o entre òrgans o entitats administratives, així com els judicis de valor emesos per les Administracions Públiques.  
c) Els expedients administratius han de disposar d'un codi que permeta la seua identificació inequívoca, així com dels dispositius o mitjans tecnològics que permeten certificar la traçabilitat dels accessos efectuats tant per la Universitat com per l'interessat.  
d) Els expedients han de tenir associades les metadades necessàries per a la seua correcta tramitació i conservació. Les metadades mínimes obligatòries associades als expedients, així com les dades de signatura o de referència temporal d'aquests seran les especificades en l'Esquema Nacional d'Interoperabilitat, en les normes tècniques d'interoperabilitat que es dicten en desenvolupament d'aquest i qualsevol altra que puga dictar-se per la Universitat per a adaptar-se a aquests.  
e) El foliat dels expedients administratius s'ha de dur a terme mitjançant un índex electrònic autenticat, signat electrònicament. Aquest índex ha de garantir la integritat de l'expedient administratiu i permetre la seua recuperació sempre que calga, sent admissible que un mateix document forme part de diferents expedients.  
f) Els expedients poden incloure, així mateix, altres expedients electrònics si així ho requereix el procediment. Excepcionalment, quan la naturalesa o l'extensió de determinats documents a incorporar a l'expedient no permeten o dificulten notablement la seua inclusió, hauran d'incorporar-se a l'índex de l'expedient sense perjudici de la seua aportació separada.  
g) Els documents que s'integren en l'expedient s'han d'ajustar al format o formats de llarga duració, accessibles mitjançant eines d'ús gratuït a l'abast de tots els possibles usuaris, en els termes que determine l'Esquema Nacional d'Interoperabilitat.  
  
Article 16. Accés a l'expedient administratiu  
Els interessats en un procediment tenen dret a conèixer l'estat de tramitació dels expedients en què siguen part, a accedir electrònicament a l'índex de l'expedient i a qualssevol documents que obren en aquell, sense perjudici de les limitacions al dret d'accés establertes en la normativa vigent, així com en la normativa aplicable en el procediment.  
  
També tenen dret a obtenir còpia dels documents continguts en l'expedient en els termes establerts en les lleis.  
  
Article 17. Arxiu electrònic de documents administratius  
1. La Universitat de València mantindrà un arxiu electrònic únic dels documents electrònics que corresponguen a procediments finalitzats en els termes i condicions establerts en la normativa reguladora aplicable.  
2. Els mitjans o suports en què s'emmagatzemen els documents han de disposar de les mesures de seguretat previstes en l'Esquema Nacional de Seguretat, i han de garantir la integritat, autenticitat, confidencialitat, qualitat, protecció i conservació a llarg termini dels documents emmagatzemats, en particular han d'assegurar la identificació dels usuaris i el control d'accés, així com el compliment de les garanties previstes en la legislació sobre protecció de dades.  
3. La Universitat aprovarà i publicarà la seua política de gestió de documents electrònics.  
  
  
Capítol V  
Comunicacions i notificacions electròniques  
  
Article 18. Condicions generals per a la notificació electrònica  
1. Les notificacions s'han de practicar per mitjans electrònics, mitjançant compareixença en la seu electrònica de la Universitat de València, llevat que els interessats en el procediment que no estiguen obligats a relacionar-se electrònicament amb la Universitat manifesten el contrari. La notificació electrònica s'entén practicada quan l'interessat o el seu representant accedisquen al contingut de la notificació posada a la seua disposició en la seu electrònica.  
2. Els interessats que no estiguen obligats a rebre notificacions electròniques poden decidir i comunicar en qualsevol moment a la Universitat, mitjançant el model normalitzat que s'establisca a aquest efecte, que les notificacions successives es practiquen o deixen de practicar-se per mitjans electrònics.  
3. Si l'interessat que haja manifestat vàlidament la seua voluntat de rebre la notificació en paper compareix en la seu electrònica i s'efectua la notificació electrònica, aquesta serà vàlida i produirà plens efectes.  
  
4. Amb independència que la notificació es realitze en paper o per mitjans electrònics, la Universitat enviarà un avís a l'adreça de correu electrònic de l'interessat que aquest haja comunicat o, en defecte d'això, a l'adreça de correu corporatiu institucional de la Universitat, si n'hi ha, informant-li de la posada a la disposició d'una notificació en la seu electrònica. La manca de realització d'aquest avís no impedeix que la notificació siga considerada plenament vàlida. Aquest avís no equival de cap manera a la pràctica de la notificació.  
5. Quan la notificació per mitjans electrònics siga de caràcter obligatori, o haja estat expressament triada per l'interessat, s'entendrà rebutjada quan hagen transcorregut deu dies naturals des de la posada a la disposició de la notificació sense que s'accedisca al seu contingut. En aquest cas, es considerarà efectuat el tràmit de notificació i es continuarà amb la tramitació del procediment que corresponga, llevat que per causes imputables a la Universitat es comprove que l'accés haja resultat impossible per raons tècniques o materials.  
  
6. Quan es notifique a l'interessat per diferents vies, es prendrà com a data de notificació la d'aquella que s'haja produït en primer lloc.  
  
  
Article 19. Efectes de la notificació electrònica  
1. El sistema de notificacions electròniques per compareixença en seu de la Universitat de València:  
a) Garanteix l'accés a aquestes per les persones destinatàries vint-i-quatre hores al dia, set dies a la setmana, excepte incidències d'índole tècnica sobrevingudes que quedaran registrades en el sistema.  
  
b) Acredita la data i hora en què tinga lloc la posada a disposició o el rebuig de l'acte objecte de notificació, així com la d'accés al seu contingut o acceptació. L'acreditació de la posada a disposició, acceptació o rebuig serà signada amb el segell electrònic de l'òrgan corresponent. L'accés al contingut s'acreditarà amb l'emissió del justificant de recepció de la notificació.  
c) Registra en el corresponent expedient electrònic, de manera automatitzada, la informació següent per cada notificació electrònica efectuada:  
- Data i hora de l'acreditació de posada a disposició i del correu d'avís enviat per l'òrgan o servei que notifica.  
- Data i hora en què es produeix l'accés o rebuig de la persona interessada al contingut de la seua notificació.  
- Transcurs del termini de deu dies naturals des de la posada a disposició sense que s'haja produït l'accés de la persona interessada al contingut de la notificació, si s'escau (rebuig tàcit).  
- La còpia del justificant de recepció, que s'expedirà una vegada acceptada la notificació.  
2. Totes les notificacions que es practiquen en paper han de ser posades a la disposició de l'interessat en la seu electrònica de la Universitat perquè puga accedir-ne al contingut d'aquestes de manera voluntària.  
Article 20. Comunicacions electròniques  
La Universitat de València potenciarà l'ús de comunicacions electròniques per informar les persones interessades de les actuacions que siguen del seu interès i per a les quals la normativa vigent no requerisca la pràctica de notificació administrativa.  
  
Article 21. Comunicacions internes  
1. Totes les comunicacions internes entre òrgans, serveis i unitats administratives de la Universitat de València s'han d'efectuar preferentment en suport electrònic, mitjançant el correu electrònic corporatiu o bé a través de l'eina de tramitació electrònica que s'implante a aquest efecte en la Universitat, substituint les realitzades en paper.  
  
Les comunicacions internes a què es refereix el paràgraf anterior seran registrades en el Registre Electrònic General únicament quan vagen a fer efecte en un procediment administratiu.  
Els escrits presentats per empleats de la Universitat, quan actuen com a interessats particulars en un procediment administratiu, no són comunicacions internes.  
2. Les convocatòries a reunions i les comunicacions dirigides als membres de la comunitat universitària en la seua condició d'integrants dels òrgans col·legiats, que s'efectuen mitjançant el compte de correu electrònic corporatiu, tindran plena validesa.  
  
Capítol VI  
Tauler oficial electrònic  
  
Article 22. El tauler oficial de la Universitat de València  
El tauler oficial de la Universitat de València és el mitjà oficial propi de publicació dels acords, resolucions, comunicacions o actes administratius que dicten els òrgans centrals, els serveis, els centres i qualssevol altres òrgans i unitats de gestió de la Universitat de València quan en l'exercici de les seues competències dicten actes o informació de caràcter oficial, susceptibles de ser publicades.  
  
Article 23. Principis reguladors del tauler oficial de la Universitat de València  
1. La Universitat de València garanteix l'accés lliure i gratuït al contingut del tauler respectant els principis d'accessibilitat i facilitat d'ús, d'acord amb les normes vigents, els estàndards oberts i, si escau, altres que siguen d'ús generalitzat. Es garanteix, a més, l'accés al Tauler Oficial Electrònic mitjançant la instal·lació de terminals físics en unitats de la Universitat de València de fàcil accés per al ciutadà, situats en els diferents campus de la Universitat que es trobaran degudament senyalitzats.  
No obstant això, el tauler admet procediments de publicació restringida als membres de la comunitat universitària quan així ho requerisca el caràcter del document objecte de publicació.  
2. Els actes administratius, les comunicacions i la resta d'informació oficial que es publique han de respectar les exigències d'integritat i autenticitat, així com la disponibilitat del seu contingut.  
  
Article 24. Protecció de dades personals en el tauler oficial  
1. El funcionament, la gestió i la publicació d'acords, resolucions, comunicacions i actes es realitzarà d'acord amb el que disposa la legislació sobre protecció de dades personals.  
2. La publicació de qualsevol acte que continga dades de caràcter personal en el tauler electrònic es farà respectant el principi de proporcionalitat, de manera que es minimitze al màxim el tractament de dades a les estrictament indispensables. En aquells casos en què la publicació tinga un nombre definit de destinataris, l'accés es facilitarà exclusivament a les persones interessades.  
3. Quan resulte necessari, per raó de la protecció dels drets de les persones afectades, la publicació pot incorporar programació que impedisca la indexació en els cercadors.  
  
Article 25. Eficàcia jurídica del tauler oficial  
1. La Universitat de València podrà publicar amb plena eficàcia jurídica en el tauler oficial, de manera substitutiva o complementària, disposicions, actes i comunicacions que, per obligació legal o reglamentària, hagen de publicar-se en un tauler d'anuncis. La publicació tindrà caràcter complementari en relació a aquells actes en què una norma exigisca la seua publicació per altres mitjans de difusió.  
2. Les publicacions en el tauler oficial corresponents a notificacions dels actes administratius dictats en l'àmbit de la Universitat de València, en els supòsits establerts en la normativa corresponent, tindran efectes de notificació a les persones interessades, sense que siga necessària la seua publicació en cap altre tauler o butlletí oficial.  
  
Article 26. Contingut del tauler oficial de la Universitat de València  
La publicació en el tauler oficial comprendrà el següent:  
a) Els actes administratius integrants de procediments selectius o de concurrència competitiva. Les normes o les convocatòries que regulen els procediments administratius objecte de publicació han d'indicar expressament la seua publicació en el tauler oficial i la manca de validesa de les publicacions realitzades en llocs diferents.  
b) Els actes que tinguen per destinataris una pluralitat indeterminada de persones o quan la Universitat de València estime que la notificació efectuada a una sola persona interessada és insuficient per a la notificació a totes.  
c) Els actes administratius i altres acords, resolucions i comunicacions que hagen de ser publicats d'acord amb les seues normes reguladores.  
d) Qualsevol informació oficial que siga d'interès general.  
  
Article 27. Funcionament del tauler oficial  
1. L'òrgan responsable del tauler oficial de la Universitat de València és la Secretaria General de la Universitat de València.  
2. El tauler oficial s'ha d'ajustar a les especificacions que s'establisquen sobre el seu funcionament o condicions d'ús en la seu electrònica i a les normes reguladores de l'administració electrònica aplicables a la Universitat de València.  
3. El tauler oficial de la Universitat de València, accessible des de la seu electrònica, estarà disponible les vint-i-quatre hores del dia.  
  
Article 28. Característiques de les publicacions  
1. La publicació ha de reunir les característiques següents:  
a) Signatura del segell d'òrgan de la Secretaria General de la Universitat de València.  
b) Identificació de l'òrgan competent i emissor de la publicació.  
c) Incorporació d'un segellat o marca de temps.  
2. Així mateix, els documents objecte de publicació han d'incorporar en la capçalera un quadre resum que indique:  
a) Títol del document  
b) Emissor  
c) Finalitat  
d) Període de vigència  
  
Article 29. Validesa i vigència de les publicacions  
1. La Universitat de València establirà mitjançant una instrucció el procediment per a realitzar les publicacions.  
2. A l'efecte de còmput de terminis, la data de publicació serà la que figure en el segellat de temps del document publicat.  
3. Les publicacions s'han de retirar del tauler oficial quan hagen perdut la vigència o hagen deixat de ser necessàries i pertinents per al procediment administratiu, tenint especial rellevància el termini de presentació de recursos.  
4. El tauler oficial disposarà d'una secció específica per als documents que, havent perdut la vigència, per raons de transparència o de rellevància històrica per a la gestió, hagen de ser conservats a la disposició del públic. En aquest cas, en aquest apartat s'ha d'indicar expressament la manca d'efectes dels anuncis disponibles.  
En tot cas, dels documents publicats en el tauler oficial, s'ha de conservar una còpia a la disposició de les persones interessades, de les Administracions Públiques, dels jutges i dels tribunals, per a l'atenció de les possibles responsabilitats generades de la publicació, durant el termini de prescripció d'aquestes.  
5. En cas d'errades tècniques del sistema que impossibiliten qualsevol publicació en el tauler oficial, es procedirà a la publicació i difusió dels documents en suport paper o a través d'altres mitjans idonis. Una vegada restablert el funcionament del tauler, s'hi haurà de procedir a la seua publicació pel termini que reste. En aquest cas, es farà constar la incidència del sistema, així com la data real de publicació.  
  
Capítol VII  
Catàleg de procediments de la Universitat de València  
  
Article 30. Catàleg de procediments de la Universitat de València  
1. El catàleg de procediments i serveis que es tramiten en aquesta universitat estarà situat en la pàgina web de la seu electrònica.  
2. Prèviament a la inclusió d'un procediment administratiu en el catàleg serà necessari procedir a la realització d'una anàlisi de redisseny funcional i simplificació d'aquest, que garantisca la seua adequació a la legislació vigent i als principis assenyalats en l'article 4 d'aquest reglament.  
3. La incorporació o supressió dels procediments del catàleg s'ha d'efectuar mitjançant resolució de la Secretaria General, amb l'informe previ de la Comissió d'Administració Electrònica.  
4. Correspon a la Secretaria General vetlar per la revisió i actualització permanent del catàleg i se li faculta així mateix per a introduir-hi, de manera motivada, millores tècniques en aquest, així com per a dictar totes aquelles instruccions que siguen necessàries.  
5. Cada procediment ha de permetre l'accés a la informació general relativa a aquest, en la qual s'ha d'incloure el termini per a la seua resolució, així com l'òrgan competent, els efectes del silenci administratiu i els recursos que siguen procedents contra la resolució i òrgan davant el qual hagen d'interposar-se, amb indicació dels terminis.  
  
Capítol VIII  
Comissió d'Administració Electrònica  
  
Article 31. Comissió d'Administració Electrònica  
1. La Comissió d'Administració Electrònica de la Universitat de València assisteix els diferents òrgans universitaris en matèria d'administració electrònica. Els membres de la Comissió són designats i nomenats pel rector o la rectora. Formaran part el vicerector o la vicerectora competent en matèria d'administració electrònica, que la presideix, la persona titular de la Secretaria General, la persona titular de la Gerència, la persona titular de la Vicegerència de Coordinació Econòmica i de Serveis i els directors o directores del Servei d'Informàtica i del de Biblioteques i Documentació, o persones en qui deleguen; i, almenys, dos tècnics especialistes en la matèria designats pel rector o la rectora.  
  
2. Són funcions de la Comissió:  
a) Planificar i realitzar el seguiment de la implantació i desenvolupament de l'administració electrònica.  
b) Emetre informes sobre els programes i aplicacions que s'utilitzen per a implementar els procediments de l'administració electrònica.  
  
c) Proposar les línies d'actuació que han de seguir-se per a la incorporació de nous procediments administratius electrònics, incloent-hi, si escau, un ordre de prioritat per a la seua implantació.  
d) Elevar als òrgans competents les propostes d'adaptació dels mitjans humans o materials, així com de tràmits o normatives reguladores d'aquests que resulten necessaris o convenients en relació amb la implantació de procediments per a la seua tramitació electrònica.  
  
e) Proposar la realització de cursos de formació sobre administració electrònica.  
f) Elaborar un informe anual que ha de ser elevat al Consell de Govern, en què es done compte del grau d'implantació, així com dels acords presos per la Comissió, les queixes i suggeriments recollits i les solucions adoptades per a solucionar-los.  
g) Qualssevol altres funcions que li siguen encomanades pel rector o la rectora, o el Consell de Govern.  
  
Article 32. Grups de treball  
1. La Comissió d'Administració Electrònica podrà constituir grups de treball específics per a aquelles qüestions que considere convenient.  
2. La composició i nombre de membres serà determinada per la mateixa Comissió. Els membres d'aquests grups de treball podran ser-ho també de la Comissió.  
  
  
Capítol IX  
Règim supletori  
  
Article 33. Règim supletori  
En tot el que no preveja aquest reglament, s'ha d'aplicar el que disposa el Reglament del Registre Electrònic General de la Universitat de València i la resta de legislació relativa a procediments administratius i administració electrònica.  
  
  
Disposicions addicionals  
  
Primera. Desenvolupament del present reglament  
Es faculta la persona titular de la Secretaria General per adoptar les resolucions, circulars o instruccions que resulten necessàries per a aplicar, desenvolupar i interpretar les previsions d'aquest reglament.  
  
Segona. Utilització de Sr@vp  
La Universitat impulsarà la connexió al sistema ob@hw de l'Administració General de l'Estat, a fi de facilitar-ne l'accés als serveis d'aquest sistema perquè puguen ser utilitzats pels interessats en procediments administratius que es tramiten davant la Universitat.  
  
  
Disposicions Transitòries  
  
Primera. Implantació progressiva dels mitjans electrònics  
La implantació de continguts en la seu electrònica de la Universitat de València i altres disposicions regulades en aquest reglament s'ha de dur a terme de manera progressiva.  
Especialment, la Universitat de València anirà estenent progressivament el nombre de procediments, tràmits i actuacions que puguen sol·licitar-se i tramitar-se per procediments electrònics, així com la possibilitat de la ciutadania de comunicar-se i ser notificada electrònicament en les actuacions relatives a aquells. La seu electrònica haurà de contenir en tot moment el catàleg actualitzat de procediments, tràmits i actuacions susceptibles de tramitació electrònica.  
  
Segona. Règim transitori dels subjectes obligats a relacionar-se amb la Universitat de València per mitjans electrònics  
La previsió continguda en l'article 2.1.e, relativa a la consideració dels membres de la comunitat universitària com a subjectes obligats a relacionar-se amb la Universitat de València per mitjans electrònics, serà objecte d'implantació gradual, en atenció a la disponibilitat de mitjans i recursos materials i tècnics, mitjançant les corresponents instruccions que aprove la Secretaria General a aquest efecte.  
  
  
Disposició derogatòria   
  
Única. Derogació normativa  
1. Queda expressament derogat el Reglament de la Seu Electrònica de la Universitat de València, aprovat pel Consell de Govern de 9 de juny de 2010 (ACGUV 99/2010) i el Reglament del Tauler Oficial de la Universitat de València aprovat pel Consell de Govern el 18 de desembre de 2015 [ACGUV 299/2015].  
2. Així mateix, queden derogades totes aquelles disposicions de rang igual o inferior que s'oposen al que estableix aquesta normativa.  
3. Les referències que puguen contenir-se en normes, instruccions o circulars vigents a les disposicions que es deroguen expressament hauran d'entendre's efectuades a les disposicions d'aquest reglament que regulen la mateixa matèria que aquelles.  
  
  
  
Disposició final  
  
Única. Entrada en vigor  
Aquest reglament entrarà en vigor l'endemà de la seua publicació en el Diari Oficial de la Generalitat Valenciana, a excepció de les disposicions relatives, si escau, al registre electrònic d'apoderaments, registre electrònic, registre d'empleats públics habilitats i arxiu únic electrònic, que entraran en vigor el dia 2 d'octubre de 2020, d'acord amb el que preveu la disposició final setena de la Llei 39/2015.  
  
  
València, 23 de juny de 2020  
  
La rectora,  
María Vicenta Mestre Escrivá